

Justiitsministeerium Teie: 20.12.2024 nr 8-1/8962-1

info@just.ee

 Meie: 20.01.2025 nr 10-3/25/3-2

**Täiendav arvamus kohtute seaduse ja teiste seaduste muutmise seaduse eelnõu (kohtuhaldusmudel) kohta**

Tartu Halduskohus saadab lisaks 15. jaanuaril 2025 esitatule täiendava arvamuse eelnõule, sest silma jäi veel üks muudatus, mis eeldab eelnõus kajastatust laiemat lähenemist. Eelnõu §-ga 7 on kavatsus ühtlasi muuta ka Riigivastutuse seaduse § 17 lg-s 1 reguleeritud õigusemõistmisega tekitatud kahju hüvitamise taotlusi lahendavat organit, asendades Justiits- ja Digiministeeriumi Kohtute haldus- ja arendusnõukoguga (KHAN). Võtmata seisukohta selles, kas selline muudatus on hädavajalik, juhime siiski tähelepanu sellele, et vastava muudatuse tegemisel tuleb muuta ka halduskohtumenetluse seadustiku (HKMS) § 17 lg-t 3, mis reguleerib kohtulahendiga tekitatud kahju hüvitamise nõude puhul vastustaja määramist ning määratleb praegu selleks Justiits- ja Digiministeeriumi. RVastS § 17 lg 1 muutmisel tuleb muuta ka HKMS § 17 lg 3, muidu tekib ebaloogiline olukord, kus kohtueelse menetluse korral viib selle läbi moodustatav KHAN, aga kohtumenetluses oleks vastustajaks ikkagi Justiits- ja Digiministeerium.

Lugupidamisega

(allkirjastatud digitaalselt)

Juhan Siider

Tartu Halduskohtu kohtunik kohtu esimehe ülesannetes